## Pravilnik o obuci, ispitima i provjeri znanja i vještina pirotehničara te sadržaju i izgledu ovlasti za razminiranje

### NN 26/1996 (3.4.1996.), Pravilnik o obuci, ispitima i provjeri znanja i vještina pirotehničara te sadržaju i izgledu ovlasti za razminiranje

# MINISTARSTVO UNUTARNJIH POSLOVA

Na temelju članka 27. Zakona o razminiranju (»Narodne
novine«, br. 19/96.) ministar unutarnjih poslova donosi

## PRAVILNIK

### O OBUCI, ISPITIMA I PROVJERI ZNANJA I VJEŠTINA PIROTEHNIČARA TE SADRŽAJU I IZGLEDU OVLASTI ZA RAZMINIRANJE

Članak 1.

Ovim se Pravilnikom propisuje način provedbe i program
obuke za pirotehničare, način polaganja ispita i
provjere znanja pirotehničara te sadržaj i izgled
ovlasti za razminiranje koju pirotehničarima izdaje Ministarstvo
unutarnjih poslova (u daljnjem tekstu: Ministarstvo).

Članak 2.

Ovlaštena pravna osoba iz članka 7. Zakona o razminiranju
upućuje na obuku pristupnike za pirotehničare, koji
ispunjavaju Zakonom propisane uvjete.

Članak 3.

Obuku pirotehničara provodi Vatrogasna škola Ministarstva,
prema programu koji je priložen uz ovaj Pravilnik i njegov
je sastavni dio.

Članak 4.

Program obuke sastoji se iz teorijskog i praktičnog dijela.

Obuka traje 42 radna dana (7 tjedana), odnosno 279 nastavnih sati,
od čega je 127 teorijski dio, a 152 sata praktični
dio.

Članak 5.

Teorijski dio programa obuke provodi se u skupinama od najviše
30 polaznika.

Praktični dio programa obuke provodi se na poligonu, u
skupinama od najviše 15 polaznika.

Članak 6.

U provedbi programa obuke, radi osiguravanja potrebite razine
stručnosti, Vatrogasna škola može pojedine uradke
povjeriti osobama koje nisu zaposlenici Ministarstva, a stručnjaci
su za određena područja.

Osobe iz stavka 1. ovoga članka moraju imati završen
najmanje dodiplomski studij u trajanju od dvije, odnosno četiri
godine.

Članak 7.

Nakon završene obuke pristupnici za pirotehničare
polažu ispit.

Ispit se polaže pred ispitnim povjerenstvom, kojega imenuje
ministar unutarnjih poslova.

Ispitno povjerenstvo sastoji se od predsjednika i 4 člana.
Predsjednik ispitnog povjerenstva je predstavnik Vatrogasne škole
Ministarstva, tri člana su izvoditelji obuke za pirotehničare,
a jedan član je predstavnik Odjela civilne zaštite
u Ministarstvu.

Članak 8.

Ispit se sastoji od teorijskog i praktičnog dijela.

Teorijski dio sadrži pisanu i usmenu provjeru znanja iz svih
odslušanih predmeta programa.

Praktični dio provodi se na poligonu, a obuhvaća
provjeru osposobljenosti za otkrivanje, pronalaženje, uklanjanje
i uništavanje minsko-eksplozivnih sredstava i streljiva.

Članak 9.

Uspjeh pristupnika na ispitu ocjenjuje se ocjenom »položio«
ili »nije položio«.

Pristupnik se ocjenjuje ocjenom »položio« ako je
pokazao zadovoljavajuće rezultate na teorijskom dijelu i
uspješno obavio sve zadane uradke uz potrebitu razinu sigurnosti
u samostalnom radu na praktičnom dijelu ispita.

Pristupniku koji je položio ispit Vatrogasna škola izdaje
uvjerenje o osposobljenosti za pirotehničara.

Obrazac uvjerenja iz stavka 3. ovoga članka otiskan je
uz ovaj Pravilnik i njegov je sastavni dio.

Članak 10.

Pristupniku koji je položio ispit Ministarstvo može,
na njegov zahtjev, dati ovlast za obavljanje poslova razminiranja
(ovlast pirotehničara).

Obrazac ovlasti pirotehničara otiskan je uz ovaj Pravilnik
i njegov je sastavni dio.

Članak 11.

Pirotehničar je dužan svake druge godine pristupiti
provjeri znanja i vještina (dopunska obuka).

Dopunska obuka sastoji se od teorijskog i praktičnog dijela,
traje 25 sati, a provodi se sukladno odredbama ovoga Pravilnika,
prema programu koji je priložen uz ovaj Pravilnik i njegov
je sastavni dio.

Članak 12.

Nakon završene dopunske obuke pirotehničar je dužan
pristupiti provjeri znanja i vještina.

Provjeru znanja i vještina pirotehničara obavlja ispitno
povjerenstvo iz članka 7. ovoga Pravilnika.

Članak 13.

Vatrogasna škola vodi evidenciju o polaznicima obuke, provedbi
obuke, rezultatima ispita i provjere znanja i vještina te
izdanim uvjerenjima o osposobljenosti za pirotehničara.

Evidencija iz stavka 1. ovoga članka sadrži:

- ime i prezime polaznika;

- JMBG;

- datum, mjesto i država rođenja polaznika;

- naziv ovlaštene pravne osobe koja polaznika upućuje
na obuku;

- broj uvjerenja o položenom ispitu;

- datum položenog ispita.

Evidencija iz stavka 1. ovoga članka trajno se čuva
u Vatrogasnoj školi.

Članak 14.

Ovaj Pravilnik stupa na snagu osmoga dana od dana objave u »Narodnim
novinama«.

Broj: 511-01-64-24881/1-96.
Zagreb, 25. ožujka 1996.

Ministar
**Ivan Jarnjak,** v. r.

**PROGRAM
obuke pristupnika za pirotehničare**

**a) TEORIJSKI DIO**

- uvod u pirotehničke poslove - 1 nastavni sat,

- eksplozivne tvari - 20 nastavnih sati,

- sredstva za paljenje - 5 nastavnih sati,

- protupješačke mine - 6 nastavnih sati,

- protuoklopne mine - 6 nastavnih sati,

- specijalni upaljači - 8 nastavnih sati,

- sustavi izrade protupješačkih i protuoklopnih minskih
polja i grupe mina - 4 nastavna sata,

- sredstva za pretraživanje terena - 4 nastavna sata,

- sustavi razminiranja grupa mina i minskih polja - 5 nastavnih
sati,

- mjere pirotehničke sigurnosti - 2 nastavna sata,

- streljivo - 16 nastavnih sati,

- zrakoplovni projektili - 12 nastavnih sati,

- pomorske mine - 4 nastavna sata,

- održavanje i skladištenje eksplozivnih sredstava -
8 nastavnih sati,

- prevoženje eksplozivnih sredstava - 3 nastavna sata,

- delaboracija streljiva - 4 nastavna sata,

- uništavanje streljiva - 4 nastavna sata,

- diverzantsko-terorističke naprave - 15 nastavnih sati.

**b) PRAKTIČNI DIO**

- izrada i paljenje sporogorećeg upaljača - 4 nastavna
sata,

- paljenje eksplozivnog naboja sporogorećim upaljačem
i električnim sredstvima - 4 nastavna sata,

- izrada mreža za paljenje - 8 nastavnih sati,

- rad u skladištu ubojnih sredstava - 8 nastavnih sati,

- razminiranje protupješačkih mina (rad s vježbovnim
sredstvima) - 16 nastavnih sati,

- razminiranje protupješačkih mina (rad s bojnim sredstvima)
- 8 nastavnih sati

- razminiranje protuoklopnih mina (rad s vježbovnim sredstvima)
- 16 nastavnih sati,

- razminiranje protuoklopnih mina (rad s bojnim sredstvima) -
8 nastavnih sati,

- postavljanje i uklanjanje mina iznenađenja i improviziranih
mina (vježbovna sredstva) - 24 nastavna sata,

- pojedinačno uništavanje eksplozivnih tvari i sredstava
(bojna sredstva) - 8 nastavnih sati,

- skupno uništavanje eksplozivnih tvari i sredstava (bojna
sredstva) - 8 nastavnih sati,

- organizacija pretraživanja terena - 24 nastavna sata,

- delaboracija streljiva - 8 nastavnih sati,

- zrakoplovni projektili - 8 nastavnih sati

**PROGRAM
dopunske obuke za pirotehničara**

**a) TEORIJSKI DIO**

- minsko-razorna sredstva - 3 nastavna sata,

- vrste upaljača - 3 nastavna sata,

- način postavljanja i uklanjanja minsko-razornih naprava
- 4 nastavna sata,

- diverzantske naprave - 2 nastavna sata.

**b) PRAKTIČNI DIO**

- sredstva za otkrivanje minsko-razornih naprava i sredstava -
2 nastavna sata,

- rad s metal-detektorima - 3 nastavna sata,

- otkrivanje i uništavanje minsko-razornih sredstava - 8
nastavnih sati.

![](dodatni/365974.gif)

Pravilnik, NN 26/1996-501